Diari Oficial de la Generalitat Valenciana


Sumari del DOGV 2854, del 23-10-1996 (1996/839625)

RESOLUCIÓ de 30 de maig de 1996, del director general de Justícia de la Conselleria de Presidència, per la qual s'acorda inscriure al Registre de Fundacions de la Comunitat Valenciana la Fundació Marca de Garantia Port de València.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839625


Data del document
:   30-05-1996

Organisme emissor
:   Conselleria de Presidència

Tipus de document
:   Resolució

RESOLUCIó de 30 de maig de 1996, del director general de Justícia de la Conselleria de Presidència, per la qual s'acorda inscriure al Registre de Fundacions de la Comunitat Valenciana la Fundació Marca de Garantia Port de València.   
Vist l'expedient iniciat a instàncies de la Sra. Dolores Giner en nom de la Fundació de referència, i en base als següents  
Fets  
Primer  
Per escriptura pública de data 22 de desembre de 1995, atorgada davant el notari del Col·legi de València, el Sr. Rafael Gómez-Ferrer SapiÑa, amb el número 6451 de protocol, compareix el Sr. Diego Such Pérez, conseller d'Indústria i Comerç, com a president del Consell d'Administració de la companyia mercantil Promociones de la Comunitat Valenciana, SA, i manifesta en aquest acte la voluntat de l'esmentada entitat de constituir la denominada Fundació Marca de Garantia Port de València.  
Segon  
L'objecte i la finalitat de la Fundació, segons l'article 5 dels estatuts, és la promoció i millora de la qualitat i competivitat dels serveis prestats per la Comunitat portuària de València, en el marc de foment de l'economia valenciana i del perfeccionament de les estructures comercials.  
Com a instrument per al compliment de la finalitat fundacional esmentada, la Fundació crearà i gestionarà una marca de garantia, l'ús de la qual es concedirà a les persones, físiques o jurídiques, els serveis de les quals obtinguen els nivells de qualitat que determine la Fundació en el Reglament de la Marca.  
L'àmbit territorial de la Fundació és la Comunitat Valenciana.  
Tercer  
D'acord amb el que disposa l'article 7 dels esmentats estatuts seran beneficiaris de la Fundació aquelles persones físiques o jurídiques desenvolupen o pretenen desenvolupar qualsevol activitat que guarde relació directa o indirecta amb les finalitats fundacionals.  
Quart  
La dotació inicial prevista en el punt segon de l'acta fundacional està constituïda per seixanta-nou milions de pessetes (05.782.797 PTA), que aporta l'entitat fundadora de la forma següent:  
a) trenta-cinc milions de pessetes (67.849.553 PTA), en diners en metàl·lic, en compte obert a nom de la Fundació, acreditat per un certificat de bancaixa incorporat a l'expedient.  
b) els drets sobre els treballs i el projecte d'una marca de garantia per al Port de València, que es valoren en la suma de trenta-quatre milions de pessetes (30.805.549 PTA), segons resulta de la memòria que de valoració de la marca s'integra a l'expedient.   
Cinquè  
De conformitat amb allò dispost en els articles 16, 22 i 23 dels estatuts i punt tercer de l'Acta fundacional, el Patronat és l'òrgan suprem de la Fundació i a aquest compet l'alta representació, el govern i la supervisió de l'objecte i les finalitats fundacionals. El Patronat estarà integrat per les persones següents:  
A) Per raó de càrrec:  
- President de la Generalitat Valenciana  
- Conseller d'Indústria i Comerç.  
- President de la Diputació de València.  
- Alcaldessa-presidenta de l'Ajuntament de València.  
- Alcaldessa-presidenta de l'Ajuntament de Gandia.  
- Alcalde-president de l'Ajuntament de Sagunt.  
- President de la Cambra Oficial de Comerç, Indústria i Navegació de València.  
- President de la Fira Mostrari Internacional de València.  
- Rector de la Universitat Politècnica.  
- Rector de la Universitat de València (Estudi General).  
- President del Consell de Cambres Oficials de Comerç, Indústria i Navegació de la Comunitat Valenciana.  
- President de la Societat Rectora de la Borsa Valenciana.  
- Vicepresident executiu de l'Institut de Comerç Exterior.  
- Delegat del Govern.  
- President del Tribunal Superior de Justícia de la Comunitat Valenciana.  
B) Personalment:  
Per un màxim de fins a dotze patrons més, que seran designats pel conseller d'Indústria i Comerç i, si s'escau, cessarà i el seu mandat serà per tres anys comptadors des de la data de la seua designació, sense perjudici de la seua reelecció per períodes d'igual duració.  
Presidirà el Patronat el president de la Generalitat Valenciana, i en correspondrà la vicepresidència al conseller d'Indústria i Comerç.  
El Patronat designarà un secretari, que podrà no ser patró, que en aquest cas tindrà veu, però no vot.   
Els patrons exerciran els seus càrrecs gratuïtament, però podran ser reemborsades les despeses que, degudament justificades, es produesquen amb ocasió o motiu de l'exercici de les funcions que els correspon.  
El càrrec de patró, en cas de recaure en persona física, s'haurà d'exercir personalment. Se n'exceptuen els qui foren cridats a exercir aquesta funció per raó dels càrrecs que ocuparen; en aquest cas podrà actuar en nom seu la persona a qui corresponga la seua substitució.  
En el cas de patrons que hagueren sigut designats personalment pel conseller d'Indústria i Comerç, la seua renúncia o cessament, determinarà que el conseller procedesca a designar una altra persona.  
Els patrons podran ser cessats, suspesos per les causes establertes en l'article 16, apartats 2 i 3 de la Llei 30/1994. Pel que fa als designats pel conseller d'Indústria i Comerç, el cessament podrà fer-se ad nutum pel conseller.  
Queden designades pel Sr. Diego Such Pérez, conseller d'Indústria i vicepresident del Patronat de la Fundació Marca de Garantia Port de València, personalment les persones següents: Sr. Juan-Antonio Mompó Ochoa, Sr. Pedro Coca CastaÑo, Sr. José-Manuel NiÑerola Company, Sr. José-Maria Jiménez de la Iglesia Santonja, Sr. Juan-José Ubaghs Porteners, Sr. José-Luis Ramírez Sorribes, Sr. Juan-Bautista Pitarch Villarreal, Sr. José-Antonio Manteca Pérez, Sr. Juan-Francisco Garcia Gómez, Sr. José-Manuel Uncio Lacasa i Sr. Francisco-Enrique Camps Ortiz.  
Sisè  
La resta de l'articulat estatutari regula totes les qüestions previstes legalment en matèria de fundacions, llevat d'allò disposat en l'article 32 relatiu a la liquidació dels béns de la Fundació en cas d'extinció, per lo qual cosa en virtut d'allò establert en l'art. 9.2 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, es tindrà per no posat.  
Per tant, s'estarà als preceptes legals reguladors de la liquidació en cas de dissolució de la Fundació, concretament els articles 31 i 42 de l'esmentada norma, fins que hi haja una nova redacció estatutària acorde amb la Llei.  
Fonaments jurídics  
Primer  
La Constitució recull, en el títol I, capítol II, secció II, article 34, el dret de fundació per a finalitats d'interès general.  
Segon  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Tercer  
Examinades les finalitats de la Fundació i la dotació, aquestes es consideren d'interès general i la dotació inicialment suficient per a la inscripció, d'acord amb allò establert en l'article 11.b) del Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
Quart  
La carta fundacional, i els estatuts, continguts reuneixen els requisits bàsics dels articles 8 i 9 de la vigent Llei 30/94, de 24 de novembre, i també les prescripcions de la resta de l'articulat, per la qual cosa la fundació pot ser reconeguda, tenint en compte l'objectiu que pretén segons l'article 5 dels seus estatuts.  
Cinquè  
L'expedient ha estat tramitat a la Direcció General de Justícia, de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria de Presidència, i el Decret 5/96, de 25 de març, del president de la Generalitat Valenciana, pel qual s'assignen competències a la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, d'acord amb allò establert en la disposició addicional primera del Decret 44/96, de 25 de març.  
Vists la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, el Decret 60/95, de 18 d'abril, del Govern Valencià i l'Ordre de 19 de gener de la Conselleria d'Administració Pública per la qual s'estableix la data d'inici de les activitats del Registre i Protectorat de Fundacions.  
Resolc  
Primer  
Inscriure com a fundació la denominada Fundació Marca de Garantia Port de València al registre de Fundacions de la Comunitat Valenciana, amb el número 254 (V) i domicili a València, Plaça d'Amèrica, número 2, pis 6è.  
Segon  
Confiar el govern de la Fundació al patronat determinat per l'escriptura fundacional.  
Tercer  
No s'admet l'article 32 dels estatuts fundacionals en alló que fa referència a la destinació del romanent en el cas que s'extingisca, i s'insta la fundació perquè el modifique i l'ajuste a la llei.  
Notifiqueu aquesta Resolució, i s'adverteix que contra aquesta, que no posa fi a la via administrativa, es pot interposar recurs ordinari davant el mateix òrgan o davant el conseller de Presidència, en el termini d'un mes, comptador a partir de la data de la seua notificació, de conformitat amb el que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 30 de maig de 1996.- El director general de Justícia: Eloy Velasco NúÑez.